Document ID: 32011R0508

UREDBA KOMISIJE (EU) št. 508/2011
z dne 24. maja 2011
o spremembi prilog II in III k Uredbi (ES) št. 396/2005 Evropskega parlamenta in Sveta glede mejnih vrednosti ostankov za abamektin, acetamiprid, ciprodinil, difenokonazol, dimetomorf, fenheksamid, prokvinazid, protiokonazol, piraklostrobin, spirotetramat, tiakloprid, tiametoksam in trifloksistrobin v ali na nekaterih proizvodih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 396/2005 Evropskega parlamenta in Sveta z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) Uredbe,
ob upoštevanju naslednjega:
(1)
Mejne vrednosti ostankov (v nadaljnjem besedilu: MVO) za abamektin, acetamiprid, fenheksamid, piraklostrobin, tiakloprid in trifloksistrobin so bile določene v Prilogi II in delu B Priloge III k Uredbi (ES) št. 396/2005. MVO za ciprodinil, difenokonazol, dimetomorf, prokvinazid, protiokonazol, spirotetramat in tiametoksam so bile določene v delu A Priloge III k Uredbi (ES) št. 396/2005.
(2)
Pri postopku v skladu z Direktivo Sveta 91/414/EGS z dne 15. julija 1991 o dajanju fitofarmacevtskih sredstev v promet (2) je bila za registracijo fitofarmacevtskega sredstva z aktivno snovjo fenheksamidom za uporabo na čebuli v skladu s členom 6(1) Uredbe (ES) št. 396/2005 vložena vloga za spremembo veljavnih MVO.
(3)
Za abamektin je bil predložen zahtevek za uporabo na marelicah in breskvah. Za acetamiprid je bil predložen zahtevek za uporabo na vrtni draguši in ogrščici. Za ciprodinil je bil predložen zahtevek za uporabo na sveži leči. Za difenokonazol je bil predložen zahtevek za uporabo na papriki in jajčevcih. Za dimetomorf je bil predložen zahtevek za uporabo na česnu, čebuli, šalotkah, jajčevcih in artičokah. Za prokvinazid je bil predložen zahtevek za uporabo na jagodah. Za protiokonazol je bil predložen zahtevek za uporabo na različni korenasti zelenjavi. Za piraklostrobin je bil predložen zahtevek za uporabo na paradižnikih, jajčevcih, artičokah in gomoljčni zeleni. Za spirotetramat je bil predložen zahtevek za uporabo na različnih kmetijskih rastlinah zunaj Evropske unije. Za tiakloprid je bil predložen zahtevek za uporabo na bombaževem semenu in figah. Za tiametoksam je bil predložen zahtevek za uporabo na jagodah in fižolu (s stroki). Za trifloksistrobin je bil predložen zahtevek za uporabo na listnati kapusnici.
(4)
Glede trifloksistrobina je Evropska agencija za varno hrano (v nadaljnjem besedilu: Agencija) pregledala ne le uporabo na listnati kapusnici, temveč tudi študije o prehranjevanju živali ter ugotovila, da je za namene uveljavljanja treba določiti MVO za proizvode živalskega izvora s popravljeno opredelitvijo ostankov na meji določitve.
(5)
V skladu s členom 8 Uredbe (ES) št. 396/2005 so zadevne države članice te vloge ocenile in Komisiji predložile poročila o ocenah.
(6)
Agencija je preučila vloge in poročila o ocenah, zlasti glede tveganj za potrošnike in po potrebi za živali, ter predložila utemeljena mnenja o predlaganih MVO (3). Ta mnenja je poslala Komisiji in državam članicam ter jih javno objavila.
(7)
Agencija je v utemeljenih mnenjih ugotovila, da so izpolnjene vse zahteve po podatkih in da so spremembe MVO, kot jih priporoča Agencija, sprejemljive glede varnosti potrošnikov po oceni izpostavljenosti potrošnikov za 27 posebnih evropskih potrošniških skupin. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja ustreznih pridelkov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.
(8)
Iz utemeljenih mnenj in izjave Agencije ter ob upoštevanju ustreznih dejavnikov, ki vplivajo na odločitev, je razvidno, da ustrezne spremembe MVO izpolnjujejo zahteve iz člena 14(2)(a) Uredbe (ES) št. 396/2005.
(9)
Prilogi II in III k Uredbi (ES) št. 396/2005 je zato treba ustrezno spremeniti.
(10)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Prilogi II in III k Uredbi (ES) št. 396/2005 se spremenita v skladu s Prilogo k tej uredbi.
Člen 2
Ta uredba začne veljati dan po objavi v Uradnem listu Evropske unije.
Ta uredba je zavezujoča v celoti in se neposredno uporablja v vseh državah članicah.
V Bruslju, 24. maja 2011

Labels: 7
0
17
6